B. Osobitná časť

K Čl. I
K bodu 1
            Ustanovenie v § 2 dopĺňa definíciu pojmov. Pojmy uvedené pod písmenami w) až y) boli vyňaté z doterajšieho § 4 ods. 5 a vložené do § 2.
K bodu 2
            Ustanovenie v § 3 ods. 2 spresňuje postup pri vybudovaní elektroenergetického zariadenia slúžiaceho na pripojenie do sústavy.
K bodu 3
            Ustanovenie § 4 ods. 5 je preformulované vzhľadom na ustanovenie bodu 2, a to § 2 písm. w) až y).
K bodu 4 
            V § 4 za odsek 9 vkladajú nové odseky 10 až 14 z dôvodu spresnenia nahlasovaných dát výrobcami elektriny a prevádzkovateľmi sústav po skončení mesiaca.
K bodu 5
            Ustanovenie mení doterajšie označenie odsekov vo väzbe na bod 5.
K bodu 6
            Ustanovenie upravuje § 6 ods. 2 z dôvodu jednoznačného zavedenia povinnosti zverejňovania kapacít subjektmi zodpovednými za ich alokáciu.
K bodom 7 a 8
            Ustanovenie upravuje § 6 ods. 4 a 5 z dôvodu zosúladenia so znením odseku 2.
K bodu 9
            Ustanovenie upravuje § 6 ods. 6 z dôvodu jednoznačného zavedenia povinnosti zverejňovania kapacít subjektmi zodpovednými za ich alokáciu.
K bodu 10
            Ustanovenie upravuje § 6 ods. 10 z dôvodu jednoznačnejšej definície povinností prevádzkovateľa prenosovej sústavy.
K bodu 11
            Ustanovenie vkladá za doterajší § 6 ods. 10 nový odsek 11 vo väzbe na bod 10 tohto návrhu.
K bodu 12
            Ustanovením sa v § 6 za odsek 12 vkladá nový odsek 13 z dôvodu určenia postupu pre prípad insolventnosti účastníka trhu s elektrinou, ktorý zasiela požiadavku na cezhraničný prenos cez spojovacie vedenia.
K bodu 13
            Ustanovenie § 8 ods. 3 upravuje spôsob obstarania regulačnej elektriny prevádzkovateľom prenosovej sústavy z dôvodu zavedenia novej možnosti obstarania regulačnej elektriny samotným prevádzkovateľom prenosovej sústavy, a to výlučne parametrov sekundárnej regulácie výkonu prostredníctvom riadiaceho informačného systému dispečingu prevádzkovateľa prenosovej sústavy v spolupráci so susednými prevádzkovateľmi prenosových sústav v rámci systému GCC za cenu určenú úradom v cenovom rozhodnutí.  
            Ustanovenie § 8 ods. 4  upresňuje odovzdávanie údajov medzi prevádzkovateľom prenosovej sústavy a zúčtovateľom odchýlky o obstaranej regulačnej elektrine a nákladoch na obstaranú regulačnú elektrinu.
K bodu 14
             Ustanovením sa vkladá nový odsek 6, a to vo veci postupu účtovania za regulačnú elektrinu typu sekundárnej regulácie výkonu obstaranú v systéme GCC  v rámci vyhodnotenia, zúčtovania a vysporiadania odchýlky. Zároveň sa mení označovanie niektorých odsekov.
K bodu 15
            Ustanovenie § 8 ods. 7 (doterajší odsek 6) spresňuje pravidlá finančného vysporiadania odchýlky z vyvezenej regulačnej elektriny v rámci havarijnej výpomoci. Zároveň sa posledná veta vypúšťa z dôvodu nového algoritmu pre zúčtovanie odchýlok eliminujúceho viacnáklady vytvárajúce neistotu a zaťažujúce subjekty zúčtovania.
K bodu 16
            Ustanovenie § 8 ods. 10 (doterajší odsek 9) spresňuje subjekt, ktorý je zodpovedný za nákup elektriny na straty v sústave a rozširuje účel nákupu elektriny, ktorý nie je považovaný za obchodovanie s elektrinou o nákup regulačnej elektriny prevádzkovateľom prenosovej sústavy v systéme GCC.
K bodu 17
Ustanovenie obmedzuje možnosť uzatvárať zmluvy o dodávke elektriny alebo zmluvy o združenej dodávke elektriny s neprimeranou výpovednou lehotou, ktoré by bránili odberateľom elektriny meniť dodávateľa elektriny. 
K bodu 18
            Ustanovenie v § 11 ods. 2 rozširuje možnosť využitia nakúpených podporných služieb po zohľadnení ponukových cien za regulačnú elektrinu, vrátane obstarania regulačnej elektriny v systéme GCC.
K bodu 19
            Ustanovenie upravuje znenie doterajšieho § 11 ods. 3 v súvislosti s rozsahom inštalácie nepredikovateľných zdrojov a neexistenciou historických dát týchto zdrojov, a preto prevádzkovateľovi prenosovej sústavy nie je možné pripraviť predikciu podporných služieb v pôvodne požadovanej presnosti. Navrhovaný text zodpovedá možnostiam predikcie zo strany prevádzkovateľa prenosovej sústavy  a požiadavkám na informovanosť účastníkov trhu s elektrinou.
K bodu 20
            Ustanovenie § 11 ods. 7 písm. a) spresňuje  popis obstaranej regulačnej elektriny.
K bodu 21 
            Ustanovenie odseku 2 upravuje postup pri uplatnení platby za tarifu za systémové služby a tarifu za prevádzkovanie systému prevádzkovateľom prenosovej sústavy voči odberateľovi elektriny alebo prevádzkovateľovi miestnej distribučnej sústavy, ktorého elektroenergetické zariadenie je pripojené  do prenosovej sústavy, a to na základe zmluvy uzavretej medzi prevádzkovateľom prenosovej sústavy a odberateľom elektriny alebo prevádzkovateľom miestnej distribučnej sústavy.
            Ustanovenie odseku 3 upravuje postup pri uplatnení platby za tarifu za systémové služby a tarifu za prevádzkovanie systému prevádzkovateľom nadradenej distribučnej sústavy voči odberateľovi elektriny alebo prevádzkovateľovi miestnej distribučnej sústavy, ktorého elektroenergetické zariadenie je pripojené  do nadradenej distribučnej sústavy, a to na základe zmluvy uzavretej medzi prevádzkovateľom nadradenej distribučnej sústavy a odberateľom elektriny alebo prevádzkovateľovi miestnej distribučnej sústavy.
K bodu 22 
            Ustanovenie § 12 ods. 4 spresňuje doterajší text.
K bodu 23
            Ustanovenie § 12 odsek 7 spresňuje doterajší text a druhú vetu  vypúšťa z dôvodu nadbytočnosti.
K bodu 24 
            Ustanovenie § 12 ods. 9 nahrádza doterajšie znenie o úhrade platby za systémové služby vývozcu elektriny. Nové znenie odseku ustanovuje spôsob úhrady platieb prevádzkovateľa distribučnej sústavy podľa odsekov 3, 5 a 7 prevádzkovateľovi prenosovej sústavy 
K bodu 25 
            Ustanovenie § 12 ods. 10 rozširuje výnimku pri platbách za systémové služby vo väzbe na zmenu znenia odseku 9.
K bodu 26 
            Ustanovenie § 13 ods. 3 spresňuje text za účelom jednoznačnosti režimu vlastnej zodpovednosti za odchýlku pri prenose elektriny cez spojovacie vedenia.
K bodu 27 
            Ustanovenie § 13 ods. 6 spresňuje poslednú vetu odseku.
K bodu 28 
            Ustanovenie § 15 ods. 3 mení doterajší pojem asociácia operátorov na pojem združenie prevádzkovateľov.
K bodu 29 
            Ustanovenie § 16 ods. 7 sa vypúšťa písm. b) z dôvodu zmeny spôsobu vyhodnotenia, zúčtovania a vysporiadania odchýlok. 
K bodu 30 
            Ustanovenie § 16 ods. 8 upresňuje výpočet zúčtovacej ceny odchýlky.
            Ustanovenie § 16 ods. 9 definuje nastavenie spôsobu zúčtovania odchýlok vrátane konečného vyhodnotenia odchýlok. Zúčtovateľ odchýlok nastaví spôsob zúčtovania odchýlok tak, aby rozdiel medzi výnosmi z platieb za odchýlky určenými ako suma platieb podľa § 16 ods. 11 a celkovými nákladmi na obstaranie regulačnej elektriny po konečnom vyhodnotení odchýlok bol mierne kladný. Postup zúčtovania odchýlok sa stanoví v prevádzkovom poriadku zúčtovateľa odchýlok. Uvedený spôsob znamená, že v rámci konečného vyhodnotenia odchýlok subjekty zučtovania nebudú zaťažené platbou podľa doterajšieho § 16 ods. 7 písm. b).
K bodu 31
            Ustanovenie § 16 ods. 11 definuje spôsob platby za odchýlku spôsobenú subjektom zúčtovania. 
K bodu 32 
            Ustanovenie § 16 ods. 14 vypúšťa písmeno c) z dôvodu zmeny spôsobu vyhodnotenia, zúčtovania a vysporiadania odchýlok. 
K bodu 33 
            Ustanovenie § 16 ods. 15 vypúšťa písmeno c) z dôvodu zmeny spôsobu vyhodnotenia, zúčtovania a vysporiadania odchýlok.
K bodu 34
            Prechodným ustanovením sa upravuje, že novelizované znenie § 8 ods. 12 nariadenia vlády sa vzťahuje iba na nové zmluvy o dodávke elektriny alebo zmluvy o združenej dodávke elektriny  uzatvorené od 1. januára 2012. 
 K bodu 35 
Zmena doterajšieho ustanovenia o transpozícii predpisov Európskej únie vyplýva z Legislatívnych pravidiel vlády SR. 
K bodu 36 
            Ustanovenie v prílohe č. 2 časti C ods. 4 sa dopĺňa z dôvodu jednoznačnosti vznesenia námietky proti zmene dodávateľa elektriny v procese zmeny dodávateľa elektriny doterajším dodávateľom elektriny.
K bodu 37
            Ustanovenie spresňuje spôsob zostavenia obchodnej hodiny zo štyroch po sebe idúcich časových úsekov s trvaním 15 minút.
K bodu 38
            Ustanovením sa vypúšťajú slová „a viacnáklady na obstaranie regulačnej elektriny“ z dôvodu spôsobu vyhodnotenia, zúčtovania a vysporiadania odchýlok.
K bodu 39 
Zmena doterajšej transpozičnej prílohy č. 6 vyplýva z Legislatívnych pravidiel vlády SR. 
K Čl. II 
           Navrhuje sa dátum nadobudnutia účinnosti nariadenia vlády 1. januára 2012.